༄༅། །བི་མའི་བླ་སྒྲུབ་ཡིད་བཞིན་ནོར་བུ་བཞུགས་སོ། །

ཐོག་མར་སྐྱབས་སེམས་ནི། ནམ་མཁའི་གནས་སུ་ནམ་མཁའ་གང་བ་ཡི། །བླ་མ་ཡི་དམ་མཁའ་འགྲོའི་ཚོགས་རྣམས་དང༌། །སངས་རྒྱས་ཆོས་དང་འཕགས་པའི་དགེ་འདུན་ལ། །བདག་དང་འགྲོ་དྲུག་གུས་པས་སྐྱབས་སུ་མཆི། །ཞེས་པའི་སྐྱབས་འགྲོ་དང༌། བདག་དང་མཐའ་ཡས་སེམས་ཅན་རྣམས། །ཡེ་ནས་སངས་རྒྱས་ཡིན་པ་ལ། །ཡིན་པར་ཤེས་པའི་བདག་ཉིད་དུ། །བྱང་ཆུབ་མཆོག་ཏུ་སེམས་བསྐྱེད་དོ། །ཞེས་པས་སེམས་བསྐྱེད་ནས། ཨོཾ་ཤུནྱ་ཏ་སོགས་ཀྱིས་ཆོས་ཐམས་ཅད་སྟོང་པར་སྦྱངས། སྟོང་པའི་ངང་ལས་རང་ཉིད་གདོད་མའི་མགོན། །ཀུན་བཟང་ཡབ་ཡུམ་མཉམ་སྦྱོར་སྐྱིལ་ཀྲུང་ཅན། །འོད་ཟེར་མུ་མེད་འབར་བའི་སྤྱི་གཙུག་ཏུ། །ཆུ་སྐྱེས་པདྨ་ཉི་ཟླའི་གདན་གྱི་དབུས། །ཨ་ཡིག་ལྗང་སེར་འཕྲོ་འདུ་ཡོངས་གྱུར་ལས། །ཡེ་ཤེས་སྐུ་ཅན་བི་མ་ལ་མི་ཏྲ། །སྐུ་མདོག་ལྗང་སེར་ཞལ་གཅིག་ཕྱག་གཉིས་ཀྱིས། །མཉམ་བཞག་སྟེང་ན་འཆི་མེད་བདུད་རྩི་འཛིན། །སྐུ་ལ་ཆོས་གོས་ངུར་སྨྲིག་རྣམ་གསུམ་གསོལ། །དབུ་ཞྭ་ལ་སོགས་པཎྜི་ཏ་ཡི་ཆས། །ཞབས་གཉིས་རྡོ་རྗེ་སྐྱིལ་མོ་ཀྲུང་དུ་བཞུགས། །ཤངས་རྩེར་ཨ་དཀར་མཚན་ལས་འོད་འཕྲོས་པས། །རྩ་བ་བརྒྱུད་པའི་བླ་མ་ཐམས་ཅད་དང༌། ཁྱད་པར་རྒྱ་ནག་རི་བོ་རྩེ་ལྔ་ནས། །ཡེ་ཤེས་སྐུ་ཅན་བླ་མ་དེ་ཉིད་ལ། །སངས་རྒྱས་བྱང་སེམས་དཔའ་བོ་མཁའ་འགྲོས་བསྐོར། །མངོན་སུམ་སྤྲིན་ཕུང་འཁྲིགས་པ་ལྟར་བྱོན་ནས། །སྤྱི་བོའི་བླ་མ་ཉིད་ལ་ཐིམ་པ་ལས། །འོད་དང་འོད་ཟེར་འབར་བའི་སྣང་བ་ཡིས། །ཕྱི་སྣོད་འཇིག་རྟེན་དག་པའི་ཞིང་ཁམས་དང༌། །ནང་བཅུད་སེམས་ཅན་དཔའ་བོ་དཔའ་མོ་ཡི། །རང་བཞིན་ཡེ་ཤེས་སྣང་བ་ལམ་མེར་གྱུར། །བླ་མའི་ཕྱོགས་བཞིར་རྡོ་རྗེ་རིན་ཆེན་དང༌། །པདྨ་ལས་ཀྱི་མཁའ་འགྲོ་ཆེན་མོ་བཞི། །སྐུ་མདོག་དཀར་སེར་དམར་ལྗང་ཐམས་ཅད་ཀྱང༌། །ཕྱག་གཡས་གྲི་གུ་ནམ་མཁའི་མཐོངས་སུ་འཕྱར། །གཡོན་རྣམས་ཐོད་པ་བདུད་རྩིས་བཀང་བ་བསྣམས། །གྲུ་མོར་ཁ་ཊྭཱཾ་ག་བཅས་ཞབས་གཡས་པ། །བསྐུམས་པའི་རྟིང་པ་བྷ་ག་ལ་གཏད་ཅིང༌། །གཡོན་བརྐྱངས་པད་ཉི་རོ་ཡི་གདན་སྟེང་ན། །གར་སྟབས་བྱེད་ཅིང་ཕྱོགས་མཚམས་ཐམས་ཅད་དུ། །ཕཊ་དང་ཧཱུཾ་སྒྲས་སྟོང་ཁམས་གང་བར་སྒྲོག །བླ་མའི་ཐུགས་ཀར་པད་ཉིར་ཨ་ལྗང་དང༌། །མཁའ་འགྲོ་བཞི་ལ་ཧ་རི་ནི་སའི་མཐར། །སྔགས་ཕྲེང་ཅིག་ཅར་འཁོད་ཅིང་བསྐོར་བ་ལས། །སྔགས་ཀྱི་རང་སྒྲས་ནམ་མཁའ་གང་བར་གྱུར། །ཨོཾ་ཨཱཿཧཱུཾ་གུ་རུ་བི་མ་ལ་ཧ་རི་ནི་ས་ཙིཏྟ་ཧིཾ་ཧིཾ་ཛཿ སིདྡྷི་ཕ་ལ་ཧཱུཾ་ཨཿ ཞེས་སྲོལ་རྩོལ་བསྡམས་ནས་ཅི་འགྲུབ་བཟླས་པའི་མཐར། མོས་གུས་ལམ་ཆེན་གྱིས་འདོད་དོན་གསོལ་བ་བཏབ་པ་ནི། ཨེ་མ། འཕགས་ཡུལ་པཎ་གྲུབ་ཡོངས་ཀྱི་གཙུག་རྒྱན། །ཡེ་ཤེས་སྐུ་ཅན་བི་མ་མི་ཏྲ། །ཁྱོད་ལ་གསོལ་བ་སྙིང་ནས་འདེབས་སོ། །བདག་རྒྱུད་བྱིན་གྱིས་བརླབ་པར་མཛོད་ཅིག །གང་གི་བཀའ་སྲོལ་རྫོགས་པ་ཆེན་པོ། །སྡེ་གསུམ་སྙིང་པོ་སྐོར་བཞིའི་མཐར་ཐུག །ཡང་གསང་འོད་གསལ་རྡོ་རྗེ་སྙིང་པོའི། །གནས་ལུགས་ཟབ་མོ་རྟོགས་པར་མཛོད་ཅིག །ལྷུན་གྲུབ་སྣང་བ་རྣམ་བཞིའི་ཡེ་ཤེས། །མཐོང་བས་ལམ་གྱི་རྩལ་ཆེན་རྫོགས་ཏེ། །ཟག་པ་རང་ཟད་གདོད་མའི་དབྱིངས་སུ། །སྟན་ཐོག་འདི་རུ་གྲོལ་བར་མཛོད་ཅིག །ཅེས་གསོལ་བ་བཏབ་པའི་མཐར། བསྡུ་རིམ་ནི། སྣང་སྲིད་སྣོད་བཅུད་ཐམས་ཅད་བླ་མར་ཐིམ། །བླ་མ་དགྱེས་ཤིང་འཛུམ་པས་རང་ལ་ཐིམ། །རང་ཡང་དམིགས་མེད་ནམ་མཁའ་ལྟ་བུའི་ངང༌། །བློ་འདས་མ་བཅོས་གཉུག་མའི་རང་ཞལ་བལྟ། །ཞེས་མཉམ་པར་བཞག དེ་ལས་ལྡང་དུས། རང་གཞན་དག་པའི་དགེ་བ་འདིས། །སོགས་ཀྱིས་བསྔོ་སྨོན་ཅི་རིགས་བྱའོ།། །།ཅེས་པ་འདིའང་བླ་མ་ཡིད་བཞིན་ནོར་བུའི་ཆོས་སྡེ་ལས་ཚིགས་སུ་བཅད་དེ་རང་གི་ངག་འདོན་གྱི་ཆེད་དུ་དགེ་འདུན་རིན་ཆེན་པས་སོ།། ༈ །།ལམ་བཟང་བླ་མའི་རྣལ་འབྱོར་བཞུགས་སོ། །ཐོག་མར་སྐྱབས་སེམས་ནི། ན་མ། བླ་མ་བདེ་གཤེགས་འདུས་པའི་སྐུ༔ སོགས་ཀྱི་སྐྱབས་འགྲོ་དང༌། སེམས་བསྐྱེད་འགྲོ་བ་ཀུན་དོན་དུ༔ སོགས་ཀྱིས་སེམས་བསྐྱེད་ནས། ཨཿ རང་གི་སྤྱི་བོ་འོད་ལྔའི་ཀློང་༔ སེང་ཁྲི་པདྨ་ཉི་ཟླའི་སྟེང་༔ སྐུ་གསུམ་རྒྱལ་བ་འདུས་པའི་དངོས༔ རྩ་བའི་བླ་མ་པདྨ་འབྱུང་༔ དཀར་དམར་མདངས་ལྡན་ཞི་ཁྲོའི་ཉམས༔ པད་ཞྭ་གསང་ཕོད་ཆོས་གོས་དང་༔ ཟ་འོག་བེར་སྨུག་བརྗིད་པར་གསོལ༔ ཕྱག་གཡས་རྡོ་རྗེ་རྩེ་ལྔ་དང་༔ གཡོན་པས་བྷནྡྷཱ་ཚེ་བུམ་བསྣམས༔ གྲུ་མོ་གཡོན་ན་ཁ་ཊྭཱཾ་འཆང་༔ རྡོ་རྗེ་སྐྱིལ་ཀྲུང་དང་བཅས་ཏེ༔ སྐུ་གསུང་ཐུགས་ཀྱི་དཀྱིལ་འཁོར་ལས༔ རྩ་གསུམ་ཆོས་སྲུང་རབ་འབྱམས་ཀུན༔ འགྲོ་འདུའི་གཟི་བྱིན་ལམ་མེ་བ༔ མངོན་སུམ་བཞིན་དུ་བཞུགས་པར་གྱུར༔ ཞེས་རྟེན་བསྐྱེད་ནས་སྤྱན་དྲངས་པ་ནི། ཧཱུཾ། ཨོ་རྒྱན་ཡུལ་གྱི་ནུབ་བྱང་མཚམས༔ པདྨ་གེ་སེར་སྡོང་བུ་ལ༔ ཡ་མཚན་མཆོག་གི་དངོས་གྲུབ་བརྙེས༔ པདྨ་འབྱུང་གནས་ཞེས་སུ་གྲགས༔ འཁོར་དུ་མཁའ་འགྲོ་མང་པོས་བསྐོར༔ ཁྱོད་ཀྱི་རྗེས་སུ་བདག་སྒྲུབ་ཀྱི༔ བྱིན་གྱིས་བརླབ་ཕྱིར་གཤེགས་སུ་གསོལ༔ གནས་མཆོག་འདི་རུ་བྱོན་ཕོབ་ལ༔ སྒྲུབ་མཆོག་བདག་ལ་དབང་བཞི་བསྐུར༔ བགེགས་དང་ལོག་འདྲེན་བར་ཆད་སོལ༔ མཆོག་དང་ཐུན་མོང་དངོས་གྲུབ་སྩོལ༔ ཨོཾ་ཨཱཿཧཱུཾ་བཛྲ་གུ་རུ་པདྨ་ཐོད་ཕྲེང་རྩལ་བཛྲ་ས་མ་ཡ་ཛཿ སིདྡྷི་ཕ་ལ་ཧཱུཾ་ཨཱཿ ཞེས་ཅི་ནུས་བཟླས་པའི་མཚམས་སུ། ཨོ་རྒྱན་རིན་པོ་ཆེ་ལ་གསོལ་བ་འདེབས། །འགལ་རྐྱེན་བར་ཅད་མི་འབྱུང་ཞིང༌། །མཐུན་རྐྱེན་བསམ་པ་འགྲུབ་པ་དང༌། །མཆོག་དང་ཐུན་མོང་དངོས་གྲུབ་སྩོལ། །ཨོཾ་ཨཱཿ ཧཱུཾ་བཛྲ་གུ་རུ་པདྨ་སིདྡྷི་ཧཱུཾ། ཞེས་ཅི་མང་བཟླས་པའི་རྗེས་སུ། མོས་གུས་ལམ་ཆེན་གྱི་གསོལ་བ་བཏབ་པ་ནི། སྐྱབས་གནས་ཀུན་འདུས་ཀྱི་ངོ་བོ། །ཨོ་རྒྱན་རིན་པོ་ཆེ་མཁྱེན་ནོ། །རྩེ་གཅིག་གསོལ་འདེབས་ཀྱི་བུ་ལ། །ཕ་ཡིས་ཐུགས་རྗེ་ཡིས་གཟིགས་ཤིག །མགོན་ལ་མཚུངས་ཟླ་དང་བྲལ་བ། །ཨོ་རྒྱན་བླ་མ་ལ་བསྟན་ཡོད། །རྗེས་བཟུང་བྱིན་རླབས་ཀྱི་ཆར་གྱིས། །བདག་རྒྱུད་སྨིན་གྲོལ་དུ་མཛོད་ཅིག །ཆོས་ལ་འགྲན་ཟླ་དང་བྲལ་བ། །རྡོ་རྗེ་སྙིང་པོ་དང་མཇལ་ཡོད། །ཀ་དག་ལྷུན་གྲུབ་ཀྱི་དགོངས་པ། །མྱུར་དུ་རྟོགས་པ་རུ་མཛོད་ཅིག །བླ་མའི་བྱིན་རླབས་ཀྱི་མཐུ་ལས། །སྟན་ཐོག་འདི་ཉིད་ཀྱི་ཐོག་ཏུ། །ཁམས་གསུམ་ཡོངས་གྲོལ་དུ་གྱུར་པའི། །མཆོག་གི་དངོས་གྲུབ་ཅིག་ཞུའོ། །ཞེས་ཐུགས་རྒྱུད་བསྐུལ་བའི་མཐར། བླ་མའི་གནས་གསུམ་འབྲུ་གསུམ་ལས༔ འོད་ཟེར་རིམ་དང་ཅིག་ཅར་འཕྲོས༔ བདག་གི་གནས་གསུམ་ཐིམ་པ་ཡིས༔ དབང་བཞི་ཐོབ་ཅིང་སྒྲིབ་བཞི་དག༔ ལམ་བཞི་སྒོམ་པའི་སྣོད་དུ་གྱུར༔ སྐུ་བཞིའི་འབྲས་བུ་མངོན་དུ་བྱས༔ བླ་མ་རང་ཐིམ་དབྱེར་མེད་ངང་༔ བླ་འདས་ཆོས་སྐུའི་རང་ཞལ་བལྟ༔ ཞེས་མཉམ་པར་བཞག དེ་ལས་ལྡང་དུས། རང་གཞན་དག་པའི་དགེ་བ་འདིས། །སོགས་ཀྱིས་བསྔོ་སྨོན་ཅི་རིགས་པར་བྱའོ།། །།ཞེས་པ་འདིའང་ཨོ་རྒྱན་བླ་མས་རྗེ་འབངས་ལ་བསྩལ་བའི་ཆོས་སྡེ་ལས་རང་གི་ངག་འདོན་གྱི་ཆེད་དུ་ཁོལ་དུ་ཕྱུང་བའོ།། ༈ །འདིར་གུ་རུ་ཉི་མ་འོད་ཟེར་རྒྱུན་གྱི་རྣལ་འབྱོར་དུ་བྱ་བ་ལ། ཐོག་མར་སྐྱབས་སེམས་ནི། རྒྱལ་ཀུན་འདུས་ཞལ་ཨོ་རྒྱན་རྗེར། །གུས་པས་སྐྱབས་མཆི་གཞན་དོན་དུ། །ཆོས་ཀྱི་ཕྲིན་ལས་འབྱུང་བའི་ཕྱིར། །ཉི་མ་འོད་ཟེར་བསྒོམ་པར་བགྱི། །སྭ་བྷ་ཝས་ཕུང་ཁམས་སྦྱངས། སྟོང་པའི་ངང་ལས་པད་ཉིད་ལ། །ཧྲཱིཿདམར་རྒྱུ་ཡི་འཕྲོ་འདུ་ལས། །བདག་ཉིད་ཉི་མ་འོད་ཟེར་སེར། །ཞལ་གཅིག་ཕྱག་གཉིས་ཞི་མ་ཁྲོ། །ཕྱག་གཡས་ཁ་ཊྭཱཾ་རྩེ་གསུམ་དང༌། །གཡོན་པས་སྡིགས་མཛུབ་ཉི་ཟེར་བཟུང༌། །གཅེར་བུ་རུས་རྒྱན་སྟག་ཤམ་ཅན། །ཧེ་རུ་ཀ་ཡི་ཆས་སུ་བཞུགས། །ཐུགས་ཀའི་ཧྲཱིཿལ་འོད་འཕྲོས་པས། །རྔ་ཡབ་གླིང་ནས་ཡེ་ཤེས་པ། །སྤྱན་དྲངས་དམ་ཡེ་དབྱེར་མེད་གྱུར། །ཐུགས་ཀར་ཉི་སྟེང་ཧྲཱིཿཡིག་མཐར། །སྔགས་ཀྱི་ཕྲེང་བས་བསྐོར་བ་ལས། །འོད་འཕྲོས་འགྲོ་བའི་རྒྱུད་སྦྱངས་ཏེ། །ཀུན་ཀྱང་བདག་ལ་དད་ཅིང་འདུད། །བདག་གི་དབང་དུ་གྱུར་ནས་ནི། །གང་འདུལ་ཆོས་ཀྱིས་ཐུལ་ནུས་པའི། །མཁྱེན་གཉིས་ཡེ་ཤེས་དངོས་གྲུབ་སྩོལ། །ཨོཾ་ཨཱཿཧཱུཾ་བཛྲ་གུ་རུ་སཱུརྻ་རསྨི་སརྦ་དྷརྨ་སིདྡྷི་ཧཱུཾ། ཞེས་ཅི་ནུས་བཟླས་པའི་མཐར། ཨེ་མ་གུ་རུ་རིན་པོ་ཆེ། །སྐྱེ་འཆི་མི་མངའ་རྡོ་རྗེའི་སྐུར། །གསོལ་བ་འདེབས་སོ་བྱིན་གྱིས་རློབས། །བསམ་དོན་ཡིད་བཞིན་འགྲུབ་པར་མཛོད། །ཅེས་པས་གསོལ་བ་ཕུར་ཚུགས་སུ་བཏབ་ནས། བསྡུ་རིམ་ནི། གུ་རུའི་སྣང་ཆ་སྙིང་དབུས་སུ། །བསྡུས་ཏེ་ཆོས་དབང་སེམས་ལ་ཐོབ། །སྟོང་ཆ་མཐའ་གྲོལ་ཡེ་ཤེས་ཀྱི། །རང་ངོ་ཇི་ལྟའི་གནས་ལུགས་བསྐྱང༌། །ཞེས་མཉམ་པར་བཞག དེ་ལས་ཐུགས་རྗེའི་རོལ་པར་ལྡང༌། །དགེ་འདིས་འགྲོ་བ་མ་ལུས་པ། །གདུལ་བྱར་གྱུར་དས་བདག་ཉིད་ཀྱིས། །བསྟན་པའི་རྗེས་སུ་འཇུག་པར་བསྔོ། །རྒྱལ་བ་ཀུན་གྱི་གསང་ཆེན་མཛོད། །བླ་མེད་མཆོག་གི་ཐེག་པ་འདི། །ཇི་ལྟར་མཁའ་ལ་ཉི་ཤར་ལྟར། །རྒྱལ་ཁམས་ཡོངས་ལ་དར་རྒྱས་ཤོག། །།ཅེས་བསྔོ་སྨོན་གྱིས་མཐའ་བརྒྱན་པར་བྱའོ། །ཅེས་པ་འདིའང་དགེ་རིན་པས་རང་གི་ངག་འདོན་དུ་བྲིས་པའོ།། ༈ །།ཡང་གསང་བླ་སྒྲུབ་རྒྱུན་ཁྱེར་བཞུགས་སོ། །ཐོག་མར་སྐྱབས་སེམས་ནི། ཧཱུཾ། ངོ་བོ་རང་བཞིན་ཐུགས་རྗེའི་རྩལ༔ སྐུ་གསུམ་ཆེན་པོར་ལྷུན་རྫོགས་པའི༔ རང་རིག་དོན་གྱི་བླ་མ་ལ༔ འཛིན་མེད་ངང་ནས་སྐྱབས་སུ་མཆི༔ ཞེས་པའི་སྐྱབས་འགྲོ་དང༌། ཧོཿ སངས་རྒྱས་མེད་ལ་སེམས་ཅན་མེད༔ ཡིན་པ་མེད་ལ་མིན་པ་མེད༔ སོ་མ་རང་གདངས་ལྷུག་པའི་ངང་༔ རང་གྲོལ་ཆེན་པོར་སེམས་བསྐྱེད་དོ༔ ཞེས་པས་སེམས་བསྐྱེད་ནས། ཨཿ ཅིར་སྣང་བླ་མའི་རོལ་པ་སྟེ༔ རང་ལུས་འཛིན་མེད་སྤྱི་བོ་རུ༔ རིག་སྟོང་ཆོས་ཉིད་མངོན་སུམ་དབྱིངས༔ དྲན་རྫོགས་ཉམས་སྣང་གོང་འཕེལ་སྐུ༔ རིག་པ་ཚད་ཕེབས་དོན་གྱི་ལྷ༔ ཆོས་ཟད་མ་བཅོས་ཀློང་ཆེན་པ༔ ཞི་འཛུམ་པཎྜི་ཏ་ཡི་ཆས༔ སེམས་ཉིད་ངལ་བསོའི་ཕྱག་རྒྱ་ཅན༔ སྣང་ལ་རང་བཞིན་མེད་པའི་ངང་༔ སྐུ་གསུམ་ཞིང་ཁམས་ཐམས་ཅད་རྫོགས༔ གནས་གསུམ་ཡི་གེ་གསུམ་གྱི་མཚན༔ དེ་ལས་འཕྲོས་པའི་འོད་ཟེར་གྱིས༔ དུས་གསུམ་བདེ་གཤེགས་རྩ་བ་གསུམ༔ རིག་འཛིན་མཁའ་འགྲོ་རྒྱ་མཚོ་བཅས༔ མ་ལུས་སྤྱན་དྲངས་དབྱེར་མེད་བསྟིམས༔ ཐུགས་ཀར་ཐིག་ལེ་འོད་ལྔའི་ཀློང་༔ ཡེ་ཤེས་སེམས་དཔའ་ཀུན་ཏུ་བཟང་༔ མཐིང་གསལ་མཉམ་བཞག་ཕྱག་རྒྱ་ཅན༔ དེ་ཡི་ཙིཏྟའི་གུར་ཁང་དབུས༔ པདྨ་ཉི་ཟླའི་གདན་གྱི་སྟེང་༔ ཧཱུཾ་ཡིག་མཐིང་གའི་མཐའ་བསྐོར་དུ༔ རིག་འཛིན་འདུས་པའི་སྲོག་སྔགས་ཀྱིས༔ བསྐོར་བའི་འོད་ཟེར་ཕྱོགས་བཅུར་འཕྲོས༔ དུས་གསུམ་བདེ་གཤེགས་ཐམས་ཅད་དང་༔ ཁྱད་པར་འོད་ཟེར་རྫོགས་ཆེན་གྱི༔ རིག་འཛིན་བརྒྱུད་པའི་ཐུགས་རྒྱུད་བསྐུལ༔ རིག་པ་རྩལ་གྱི་དབང་ཆེན་དང་༔ དོན་བརྒྱུད་དགོངས་པའི་བྱིན་རླབས་ཀུན༔ ཚུར་བསྡུས་བདག་ལ་ཐིམ་པ་ཡིས༔ མཆོག་ཐུན་དངོས་གྲུབ་ཐོབ་པར་དམིགས༔ ཨོཾ་ཨཱཿཧཱུཾ་མཧཱ་གུ་རུ་ཛྙཱ་ན་སིདྡྷི་ཧཱུཾཿ ཞེས་པའི་བསྙེན་པ་ཅི་ནུས་བཟླས་པའི་མཐར། མོས་གུས་ལམ་ཆེན་གྱིས་གསོལ་བ་ཕུར་ཚུགས་སུ་བཏབ་པ་ནི། ཧོཿ ཕྱོགས་དུས་རྒྱལ་ཀུན་གྱི་ངོ་བོ། །སྐུ་བཞི་ཡེ་ཤེས་ཀྱི་བདག་ཉིད། །ཀུན་མཁྱེན་བླ་མ་དེ་མཁྱེན་ནོ། །གསོལ་བ་སྙིང་དབུས་ནས་འདེབས་སོ། །ལས་ཅན་མོས་ལྡན་གྱི་བུ་ལ། །དབང་བསྐུར་བྱིན་གྱིས་རང་རློབས་ཤིག །མངོན་སུམ་ཡེ་ཤེས་ཀྱི་སྐུ་ཡིས། །རྗེས་སུ་འཛིན་པ་རུ་མཛོད་ཅིག །དོན་བརྒྱུད་དགོངས་པ་ཡི་བྱིན་ཆེན། །བདག་གི་སྙིང་དབུས་སུ་སྩོལ་ཅིག །ཀ་དག་གནས་ལུགས་ཀྱི་ལྟ་བ། །འཁྲུལ་མེད་རྟོགས་པ་རུ་མཛོད་ཅིག །ལྷུན་གྲུབ་སྣང་བཞི་ཡི་ཡེ་ཤེས། །མཐའ་རུ་ཕྱིན་པ་ཞིག་མཛོད་ཅིག །མདོར་ན་མཆོག་ཐུན་གྱི་དངོས་གྲུབ། །དེ་ལྟ་ཉིད་དུ་རང་ཞུའོ། །ཞེས་གསོལ་བ་བཏབ་ནས། བསྡུ་རིམ་ལ་འཇུག་པ་ནི། སྣང་གྲགས་རྟོག་པའི་ཆོས་ཐམས་ཅད། །བླ་མའི་ཡེ་ཤེས་རོལ་པ་སྟེ། །ཐམས་ཅད་བླ་མ་ཉིད་ལ་བསྡུ། །བླ་མ་འོད་ཞུ་རང་ལ་ཐིམ། །རང་སེམས་གཉིས་མེད་རིག་སྟོང་གི །ཟུང་འཇུག་ཆེན་པོའི་དབྱིངས་སུ་ཡལ། །ཨ་ཨ་ཨཿ ཞེས་མཉམ་པར་བཞག དེ་ལས་ལྡང་དུས། རང་གཞན་དག་པའི་དགེ་བ་འདིས། །སོགས་ཀྱིས་བསྔོ་སྨོན་ཅི་རིགས་པར་བྱའོ།། །།ཞེས་པ་འདིའང་ཀློང་ཆེན་དགོངས་པའི་ཆོས་སྡེ་ལས་རང་གི་ངག་འདོན་གྱི་ཆེད་དུ་ཁོལ་དུ་ཕྱུང་བའོ།། ༈ །།མྱུར་ལམ་བླ་མའི་རྣལ་འབྱོར་བྱིན་རླབས་ཅན་བཞུགས་སོ། །ཐོག་མར་སྐྱབས་སེམས་ནི། དཀོན་མཆོག་གསུམ་དངོས་བདེ་གཤེགས་རྩ་བ་གསུམ། །རྩ་རླུང་ཐིག་ལེ་རང་བཞིན་བྱང་ཆུབ་སེམས། །ངོ་བོ་རང་བཞིན་ཐུགས་རྗེའི་དཀྱིལ་འཁོར་ལ། །བྱང་ཆུབ་སྙིང་པོའི་བར་དུ་སྐྱབས་སུ་མཆི། །ཞེས་པས་སྐྱབས་སུ་འགྲོ་བ་དང༌། ཧོཿ སྣ་ཚོགས་སྣང་བ་ཆུ་ཟླའི་བརྫུན་རིས་ཀྱིས། །འཁོར་བ་ལུ་གུ་བརྒྱུད་དུ་འཁྱམས་པའི་འགྲོ །རང་རིག་འོད་གསལ་དབྱིངས་སུ་ངལ་གསོའི་ཕྱིར། །ཚད་མེད་བཞི་ཡི་ངང་ནས་སེམས་བསྐྱེད་དོ། །ཞེས་པས་སེམས་བསྐྱེད་ནས། ཨཿ བདག་ལུས་ཕུང་པོ་ཁམས་དང་སྐྱེ་མཆེད་རྣམས། །གདན་གསུམ་ཡོངས་རྫོགས་ངོ་བོར་ལྷུན་གྲུབ་པའི། །སྙིང་དབུས་དད་པའི་གེ་སར་རྒྱས་པའི་ཀློང༌། །དཀར་དམར་ཁམས་ཀྱི་དྭངས་མ་ཉི་ཟླའི་སྟེང༌། །རྒྱལ་ཀུན་འདུས་ཞལ་རིག་འཛིན་འཇིགས་མེད་གླིང༌། །རྣམ་པ་ཀུན་གྱི་མཆོག་ལྡན་ཞལ་སྐྱིན་ནི། །གོས་དཀར་མཐོན་མཐིང་ཟུར་ཕུད་ལྡན་པའི་རྩེར། །འབུམ་ཕྲག་དྲུག་ཅུའི་ངོ་བོ་གླེངས་བམ་མཛེས། །དཀར་དམར་མདངས་ལྡན་ཞི་འཛུམ་མཛེས་པའི་སྐུ། །སྲིད་ལམ་དུབ་པའི་མགྲོན་པོ་དབུགས་འབྱིན་ཞིང༌། །བདེན་པ་དབྱེར་མེད་དོན་ལ་རྟག་གཟིགས་ཕྱིར། །སེམས་ཉིད་ངལ་གསོའི་བཞུགས་སྟངས་ཕྱག་རྒྱ་ཅན། །སྣང་ལ་རང་བཞིན་མེད་པར་ལམ་གྱིར་གསལ། །བདེ་གཤེགས་ཀུན་གྱི་བགྲོད་པ་གཅིག་པའི་ལམ། །མོས་གུས་འདུ་འབྲལ་མེད་པར་ཕྱག་འཚལ་ཞིང༌། །དྲན་པ་ཡེངས་མེད་མཆོད་པའི་ཕྱག་རྒྱར་འབུལ། །སྟོང་འཛིན་ཤེས་བྱའི་སྒྲིབ་པ་དབྱིངས་སུ་བཤགས། །མཉམ་པར་མ་བཞག་མེད་ལ་རྗེས་ཡི་རང༌། །ལྷག་མཐོང་ཡེ་ཤེས་གསལ་བའི་ཆོས་འཁོར་བསྐུལ། །ས་ལམ་ཆིག་ཆོད་ངང་དུ་བཞུགས་གསོལ་འདེབས། །དགེ་ཚོགས་ཆོས་དབྱིངས་གཞོན་ནུ་བུམ་སྐུར་བསྔོ། །ཀྱེ་ཀྱེ་བླ་མ་རིན་པོ་ཆེ། །བདག་གི་བྱ་བ་ཐམས་ཅད་ཀྱང༌། །རེ་དོགས་རྣམ་གཡེངས་འདུ་འཛི་དང༌། །ཆོས་བརྒྱད་དབང་དུ་མི་འགྱུར་ཤོག །བླ་མ་སངས་རྒྱས་ཀུན་འདུས་སྐུར། །ཐེ་ཚོམ་ལོག་ལྟ་བྲལ་གྱུར་ནས། །སློབ་པ་ལམ་གྱི་ཡོན་ཏན་ཀུན། །ཚེ་འདི་ཉིད་ལ་རྫོགས་པར་ཤོག །ཁྱད་པར་འོད་གསལ་སྙིང་ཐིག་འདི། །དགོངས་པ་ཟབ་པའི་མཐར་ཐུག་པ། །ཐེག་པ་ཀུན་ལས་འདས་པའི་དོན། །བླ་མའི་བྱིན་གྱིས་རྟོགས་པ་ཤོག །བདག་གིས་འབད་ཀྱང་ཐར་པ་དཀའ། །བླ་མའི་ཐུགས་རྗེས་གྲོལ་བ་ནི། །མོས་གུས་ཁོ་ནའི་རྒྱུ་འབྲས་ཕྱིར། །ཐུགས་ཡིད་གཅིག་དུ་འདྲེས་གྱུར་ཅིག །ཨོཾ་ཨཱཿགུ་རུ་ཨབྷ་ཡཱ་དཱི་པ་སིདྡྷི་ཧཱུཾ། ཞེས་ཅི་ནུས་བཟླས་པའི་མཐར། མོས་གུས་བསྙེན་པས་བླ་མའི་ཐུགས་རྒྱུད་བསྐུལ། །གནས་གསུམ་ཨོཾ་དཀར་ཨཱ་དམར་ཧཱུཾ་མཐིང་ལས། །རང་རང་འོད་བྱུང་བདག་གི་གནས་གསུམ་ཐིམ། །སྒོ་གསུམ་ཤེས་བྱའི་སྒྲིབ་པ་བཅས་པ་སྦྱངས། །དབང་བཞི་ཐོབ་ནས་ཐུགས་ཡིད་གཅིག་ཏུ་འདྲེས། །བླ་མ་རང་སེམས་དབྱེར་མེད་ངང་དུ་བཞག །ཅེས་མཉམ་པར་འཇོག དེ་ལས་ལྡང་དུས། རང་གཞན་དག་པའི་དགེ་བ་འདིས། །སོགས་ཀྱིས་བསྔོ་སྨོན་ཅི་རིགས་པར་བྱའོ།། །།ཞེས་པ་འདིའང་འཇིགས་གླིང་རང་གི་ཞལ་གསུང་བྱིན་རླབས་ཅན་གྱི་ཆོས་སྡེ་ལས་རང་གི་ངག་འདོན་གྱི་ཆེད་དུ་ཁོལ་དུ་ཕྱུང་བའོ།། ༈ །།བླ་མའི་རྣལ་འབྱོར་བྱིན་རླབས་མཆོག་སྩོལ་བཞུགས་སོ། །ཐོག་མར་སྐྱབས་སེམས་ནི། ན་མོ། རང་རིག་བླ་མ་སྐུ་གསུམ་རྫོགས། །འདུ་འབྲལ་མེད་པར་སྐྱབས་སུ་མཆི། །འགྲོ་ཀུན་ཡེ་ཤེས་བླ་མ་ལྷར། །རང་ངོ་ཤེས་པས་སེམས་བསྐྱེད་དོ། །ཨཿ སྣོད་བཅུད་དག་པ་ཆེན་པོའི་ཞིང༌། །ཡེ་ཤེས་རང་སྣང་འོག་མིན་ཆེ། །རང་ལུས་འཛིན་མེད་སྤྱི་བོ་རུ། །རིགས་ཀུན་ཁྱབ་བདག་གདོད་མའི་མགོན། །པདྨ་གར་དབང་མདོ་སྔགས་གླིང༌། །རྣལ་འབྱོར་སྤྱོད་པའི་ངང་ཚུལ་ཅན། །གཅེར་བུ་རུས་རྒྱན་སྟག་ཤམ་གསོལ། །ཕྱག་ཡས་མཁྱེན་པའི་རལ་གྲི་འཕྱར། །གཡོན་པར་བདེ་སྐྱོང་ཀཱ་པ་ལར། །བརྩེ་ཆེན་བདུད་རྩི་བཅུད་ཀྱིས་བཀང༌། །ཞབས་གཉིས་རོལ་སྟབས་ནུས་མཐུའི་ཆོས། །གཟུང་འཛིན་ཟིལ་གནོན་རི་དྭགས་གདན། །མཆན་གཡོན་ལྷན་སྐྱེས་ཌཱཀྐི་བསྟེན། །དགྱེས་འཛུམ་སྤྱན་ཟུང་ལྟ་སྟངས་གཟིར། །སྤྱི་བོར་ཚངས་པ་ལྷའི་མེ་ཏོག །མགྲིན་པར་པདྨ་འབྱུང་གནས་ཆེ། །ཐུགས་ཀར་གནུབས་བན་ནམ་མཁའི་སྙིང༌། །ལྟེ་བར་བི་མ་ལ་མི་ཏྲ། །གསང་བར་ལང་གྲོ་ལོ་ཙཱ་བ། །རྒྱལ་ཀུན་རྡོ་རྗེ་གསུམ་རྫོགས་པའི། །ཀུན་གཟིགས་མཁྱེན་བརྩེ་དབང་པོ་དང༌། །གཉིས་མེད་འཇའ་ཟེར་འོད་ཀློང་འགྱིང༌། །གདན་གསུམ་ཡོངས་རྫོགས་བླ་མ་རྗེར། །ཕྱག་འཚལ་མཆོད་འབུལ་སྡིག་ལྟུང་བཤགས། །དགེ་ལ་ཡི་རང་ཆོས་འཁོར་བསྐོར། །རྟག་བཞུགས་དགེ་ཚོགས་འགྲོ་ལ་བསྔོ། །ཁྱོད་ནི་སངས་རྒྱས་ཐམས་ཅད་ཀྱི། །ཡེ་ཤེས་འདུས་པའི་ངོ་མཚར་ཅན། །བཀའ་དྲིན་མཉམ་མེད་ཆོས་ཀྱི་རྗེར། །འདི་ཕྱིའི་བློ་གཏད་སྙིང་ནས་ཞུ། །ལེགས་ཉེས་ཅི་མཛད་ཁྱེད་རང་མཁྱེན། །མོས་གུས་གདུང་བས་གསོལ་འདེབས་ན། །ཐུགས་ཡིད་གཅིག་ཏུ་འདྲེས་པ་ཡི། །མངོན་སུམ་བྱིན་རླབས་མྱུར་སྩོལ་ཅིག །ཨོཾ་ཨཱཿཧཱུཾ་བཛྲ་མཧཱ་གུ་རུ་པ་རཱ་ཡཱ་ན་ཤཱ་ས་ན་དྷ་ཛཿ སརྦ་སིདྡྷི་ཧཱུཾ། ཞེས་མཚན་སྔགས་ཅི་ནུས་བཟླས་པའི་མཐར། རྒྱང་འབོད་མོས་གུས་ལམ་ཆེན་གྱི་གསོལ་འདེབས་ནི། ཧོཿ བརྒྱུད་གསུམ་རིག་འཛིན་གྱི་བླ་མ། །ཀུན་འདུས་ཡིད་བཞིན་གྱི་ནོར་བུ། །རྩ་བའི་བླ་མ་དེ་མཁྱེན་ནོ། །མཆོག་ཐུན་དངོས་གྲུབ་ཀུན་སྩོལ་ཅིག །མཚོ་སྐྱེས་བླ་མ་དང་དབྱེར་མེད། །མཁྱེན་བརྩེ་ནུས་པ་ཡི་བདག་ཉིད། །མདོ་སྔགས་གླིང་པ་དེ་མཁྱེན་ནོ། །བདག་རྒྱུད་བྱིན་གྱིས་རང་རློབས་ཤིག །མཐར་ཐུག་སྐྱབས་ཀུན་གྱི་ངོ་བོ། །འོད་གསལ་ཐུགས་མཆོག་གི་རྡོ་རྗེར། །གསོལ་བ་སྙིང་དབུས་ནས་འདེབས་སོ། །འབྲལ་མེད་ཐུགས་རྗེ་ཡིས་གཟིགས་ཤིག །ཀ་དག་གནས་ལུགས་ཀྱི་ལྟ་བ། །འཁྲུལ་མེད་རྟོགས་པ་ཡི་ཕ་ཕོག །ད་ལྟ་ཉིད་དུ་རང་སྩོལ་ནས། །རྟོགས་གྲོལ་དུས་མཉམ་དུ་མཛོད་ཅིག །ལྷུན་གྲུབ་སྣང་བཞི་ཡི་ལམ་ནས། །སྟན་ཐོག་འདི་ཉིད་ཀྱི་ཐོག་ཏུ། །ཟག་བཅས་འོད་ལུས་སུ་གྲུབ་པའི། །མཆོག་གི་དངོས་གྲུབ་ཅིག་ཞུའོ། །ཞེས་གསོལ་བ་བཏབ་པའི་མཐར། བསྡུ་རིམ་ལ་འཇུག་པ་ནི། སྣང་སྲིད་བླ་མའི་སྐུ་གསུང་ཐུགས། །རྡོ་རྗེ་གསུམ་གྱི་ངོ་བོ་སྟེ། །དོན་གྱི་དབང་ལ་བསྐུར་ཐོབ་བྲལ། །དག་པར་རབ་འབྱམས་དཀྱིལ་འཁོར་ཆེ། །མངོན་སུམ་གྱུར་པའི་ཆོས་ཉིད་ལ། །མ་བཅོས་རང་ངོ་ཤེས་པས་བལྟ། །ཞེས་མཉམ་པར་བཞག་སྟེ་ངོ་བོ་བསྐྱང་བར་བྱ། དེ་ནས་ཐུན་བསྡུ་བ་ལྡང་སྟེ། དགེ་འདིས་འགྲོ་བ་མ་ལུས་ཀྱང༌། །སྐུ་གསུམ་བླ་མ་མངོན་གྱུར་ནས། །སྐྱེ་འཆི་བར་དོའི་འཁྲུལ་པ་དག །རྡོ་རྗེ་བཞི་ཡི་ཡེ་ཤེས་དང༌། །གཉིས་སུ་མེད་པར་སངས་རྒྱས་ནས། །འགྲོ་ཀུན་དབྱིངས་སུ་སྒྲོལ་ནུས་ཤོག། །།ཅེས་པའང་ལུང་རྟོགས་བསླབ་པ་གསུམ་གྱིས་མཛེས་པའི་དགེ་བའི་བཤེས་གཉེན་ངེས་དོན་དཔལ་བཟང་པོ་དགེ་འདུན་རིན་ཆེན་ནས་ནན་བསྐུལ་བཞིན། ཤར་མདོ་ཁམས་ཀྱི་སྔགས་བན་རང་བྱུང་འོད་གསལ་ཐུགས་མཆོག་རྡོ་རྗེས་བྲིས་པ་འབྲེལ་ཚད་བླ་མ་བདེ་ཆེན་པོའི་རང་ཞལ་མངོན་སུམ་དུ་མཇལ་བའི་རྒྱུར་གྱུར་ཅིག། །།